2 dood, 4 in wrak vasgekeer ná botsingFoto: Verskaf deur ER24. Twee mans is Vrydagoggend dood en vier ander mense beseer ná ŉ trompop botsing op die N1-hoofweg sowat 10 km buite Musina in Limpopo. Russel Meiring, woordvoerder van ER24, het gesê hul paramedici het saam met ander nooddienste by die toneel opgedaag en ŉ sportnutsvoertuig in die linkerkantste baan van die hoofweg aangetref terwyl ŉ taxi aan die teenoorgestelde kant van die pad tussen bosse gestaan het. “Paramedici het by nadere ondersoek vasgestel dat die sportnutsvoertuig in vlamme uitgebars het. Motoriste wat verby die toneel gery het, kon daarin slaag om die vlamme te blus voor die paramedici nog daar aangekom het,” het Meiring gesê. Paramedici het twee insittendes binne die sportnutsvoertuig ondersoek en bevestig hulle het verskeie noodlottige beserings opgedoen. “Daar was niks wat ons vir hulle kon doen nie en hulle is dood verklaar.” Meiring verduidelik dat daar nog vier insittendes binne die voertuig vasgekeer was. “Al vier pasiënte was in ŉ kritieke toestand.” Die beseerdes moes met meganiese toerusting uit die wrak van die voertuig bevry word. Hulle is per ambulans na Musina se provinsiale hospitaal geneem vir verdere mediese sorg. Die bestuurder van die taxi is matig beseer en ook na ŉ nabygeleë hospitaal vervoer. Die polisie ondersoek die voorval. Foto: Verskaf deur ER24.